Stockholms Politi vil af frygt for at racismebeskyldninger ikke længere nævne hudfarve, når de efterlyser gerningsmænd for blandt andet indbrud.

Bare få dage efter, at politiet i Stockholm er blevet beskyldt for at se igennem fingre med seksuelle overgreb begået af udlændinge, rammer en ny sag politiet i den svenske hovedstad.

Det er Svenska Dagbladet, der nu kan afsløre, at betjente i det stockholmske politikorps i december modtog instruktioner om ikke at nævne etnicitet og hudfarve, når de udsender signalement i forbindelse med eftelysning af gerningsmænd for ”hverdagskriminalitet” som eksempelvis indbrud og tyveri.

I den interne instruks, som Svenska Dagbladet har fået indsigt i, lyder baggrunden for ændringerne:

- Der bliver nogle gange rettet kritik mod politiets rapportering af menneskers hudfarve. Det opfattes som racistisk. Når politiet ikke er racistisk og heller ikke skal opfattes sådan, gælder fra nu af nedenstående instruktioner.

Til Svenska Dagbladet siger Varg Gyllander, pressechef i Stockholms Politi, at der burde have været sendt en forklaring ud til offentligheden, da instrukserne blev indført i december.

Det handler nemlig ikke om at mørklægge eller skjule sager, siger han.

- Vi ønsker at undgå at udpege etniske grupper som kriminelle, siger Varg Gyllander til Svenska Dagbladet.

Fuldt signalement opklarer ikke nødvendigvis mere kriminalitet

Pressechefen erkender, at der kan være fordele ved at bringe det fulde signalement, men at politiet har lavet en afvejning af, hvornår det skal bringes, og hvornår det ikke skal.

Når det kommer til ”alvorlige forbrydelser” skal det fulde signalement bringes. Ved hverdagskriminalitet som indbrud skal det ikke, men det er der ifølge Varg Gyllander en god forklaring på.

- Ved hverdagskriminalitet er vores erfaring, at den her type af signalementer (med hudfarve og etnicitet, red.) ikke har nogen betydning for de henvendelser, vi får, siger han.

Afviser sammenhæng med festival-overgreb

Stockholms Politi er i forvejen i modvind på grund af beskyldningerne om, at de uden at gøre noget i to år har haft kendskab til, at en gruppe af udlændinge forulempede piger på en stor ungdomsfestival i den svenske hovedstad.

Der er dog ingen sammenhæng mellem den sag og de nye instrukser, siger Varg Gyllander.

- Nej, der er ingen forbindelse til det overhovedet, jeg var ikke involveret i de begivenheder. Men dette er en generel duiskussion både hos os og i samfundet, om at vi skal være forsigtige med at udpege etnicitet. Vi har tidligere fået kritik af journalister og andre. Dette er en måde for os at håndtere det vanskellige spørgsmål, siger Varg Gyllander.